Inanjuriku ganan tandak balua bulau pantar tatah bahanjungan rabia sadurin guntum,bahi-bahing panganak andau balua parung hai malabehu benteng siru datuh ije marantau ruang,ije gantung pahalendang tinggi pahalingei.
Bambahingan panyandai bulan nembus siru sari pangku palus nyalumbu ambun tilap telu puluh manehus enun lime balas hatalamping eleh tapuk tasik kapanjungan manjung halawu tumbang lawang langit.
Palus ganan tandak buah tasik malambung bulau harende laut bapantan hintan palus nanturung balai hintan napatah bulau Sali padadusan Ranying Hatalla Langit ije hai kuasae belum datuh japa jimat maharing.
Kangkarungut ganan tandak janjaruman karang lingun ikei tingang esum pantai danum kalunen nalatai tisui luwuk kampungan bunu bau ambun alem tuh ikei tingang ere hakampeleng renteng tambun randan hapampungan lingkat mijen huang parung hai malabehu benteng siru datuh marantau ruang.
Basa ikei manaharep tuntang manyarah kapanatau Sangku Tambak Raja ije gantung pahalendang tinggi pahalingei ije basuang behas Ba-asal Bara Parei Manyangen Tingang bahalap ngarambang hapan giling pinang ihambalat awi rukun tarahan hayak ineras bulau hambaruan ije bangkusan timpung basingah bulau pungkal raja rabia tisik tambun.
Bahalap maluhing dandang tingan ije kadandang inyarah ikei hapan do,a basarah ikei hapan ikei balaku asi belum palakuan awat maharing dengam ije puna hai kuasam datuh japa jimat maharing ije mahunjun bara raja awang beken.
Kanahuang ku tinai Ranying Hatalla Langit Tuhan Tambing Kabanteran Bulan Raja Tuntung Matan Andau pahaya ikei tuntang kilau gawim ije jadi manjadian taluh handiai huang sahapus kalunen junjun helu huran.
Ngatah ku tinai Ranying Hatalla Langit Tuhan Tambing Kabanteran Bulan Akam mujan danum nyalung kaharingan belum natisan guhung panaling haseng akan ikei handiai. Mangat kare ikei handiai sama tau belum panjang umur batuah marajaki huang batang danum injam tingang rundung nasih nampui burung, belum sanang mangat sanang salamat.
Uka ikei tau penyang hinje simpei paturung humba tamburak mangat ikei tau tanggeran lewu mandereh danum pananggak rundung hapamantai tambun.
Tinai uka ikei tau belum tatau sanang haring manggigih tingkah lawang baun andau. Akam masi mawat mampahayak tuntang mangejau kare ikei handiai kare riwut peres baratus gangguranan arae sampar saribusasabutan bitie.
Mangat kare ikei handiai ije tege tingang mumpung renteng tambun randan hapampungan linkat huang ambun alem tuh sama nupi nikap kayun penyang karuhei tatau ngampa sandik paturung sangkalemu raja. Akam kia mampakeleh kare kula jalahan ikei ije buah kahaban kapehe lasut darem mampahayak kia tundah jalahan ikei ije manampa jalanae kejau akam kia mangarendeng kare paharin ikei ungkup uluh kaharingan ije hindai puji mahining auh ajar aim ije baguna akan galang pambelum ewen hajamban basarah tuh uka ewen tau barendeng pahayak ikei.
Aluh Batampulu ikei balaku asi belum dengam kueh bitim tau rise rawei hankahanya ikei palakuan awat maharing isen balitam dia tau basule huang.
Basa tawangku bitim puna Raja ije mahunjun bara kare Raja Awang beken balitam kuasam jatun bara tikas kuasam tunang bitim tampung sahur bara gantung langit tundun parapah bara tuyang hawun.
Dia panjang riwut rawei hajamban bahing ganan tandak isen ambu saruhin tisui babalang labatan ganan kandayung eleh manting nduan tahanjungae palus nyelem mijen panyalampayae.
Palus buli ganan tandak buli batambang salumpuk entang mules labatan kandayungku mulang tantakep tanterus tuyang.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn min_Latn min_Latn bjn_Latn bjn_Latn bjn_Latn bjn_Latn bjn_Latn